ต่างชาติทิ้งหุ้นลงตราสารหนี้เน้นยาวเกิน1ปี
ต่างชาติทิ้งหุ้น ลงทุนตราสารหนี้ระยะยาวมากกว่า 1 ปี 2,200 ล้าน
8 ส.ค. 2554

ต่างชาติทิ้งหุ้น ลงทุนตราสารหนี้ระยะยาวมากกว่า 1 ปี 2,200 ล้าน
น.ส.อริยา ติรณะประกิจ ผู้ช่วยกรรมการผู้จัดการ สมาคมตราสารหนี้ไทย กล่าวว่า ภาวะการซื้อขายตราสารหนี้ในวันศุกร์ที่ผ่านมาเป็นไปในสภาพเดียวกับตลาดหุ้นที่รูดลงแรงกว่า 30 จุด โดยนักลงทุนต่างชาติขายตราสารหนี้ออกมา โดยเฉพาะตราสารหนี้ที่มีอายุต่ำกว่า 1 ปี ทำให้ยอดขายสุทธิอยู่ที่ 4,700 ล้านบาท
“นักลงทุนเทขายตราสารหนี้ เพราะกังวลเศรษฐกิจสหรัฐและหนี้ยุโรป ส่งผลให้อัตราผลตอบแทนปรับตัวลดลง โดยพันธบัตรอายุ 1-3 ปี ลดลง 0.08-0.07% ขณะที่อายุ 7-10 ปี ลดลง 0.07-0.13%” น.ส.อริยา กล่าว
ด้านสมาคมตราสารหนี้ไทย เปิดเผยว่า วันศุกร์ที่ 5 ส.ค.ที่ผ่านมา มูลค่าการซื้อขายค่อนข้างหนาแน่นกว่า 7.34 หมื่นล้านบาท นักลงทุนกลุ่มกองทุนซื้อสุทธิ 19,707 ล้านบาท นิติบุคคลในประเทศซื้อสุทธิ 6,357 ล้านบาท 
สำหรับนักลงทุนต่างชาติขายสุทธิ 4,079 ล้านบาท แต่หากพิจารณาเฉพาะตราสารที่มีอายุมากกว่า 1 ปี จะพบว่านักลงทุนต่างชาติซื้อสุทธิกว่า 2,200 ล้านบาท โดยตลาดมองว่าต่างชาติโยกเงินจากตลาดหุ้น เข้ามาพักในไว้ตลาดตราสารหนี้ 
ขณะที่ภาพรวมการซื้อขายส่วนใหญ่ยังคงกระจุกตัวอยู่ในตราสารระยะสั้นที่ประมูลโดยแบงก์ชาติกว่า 66,225 ล้านบาท คิดเป็นสัดส่วน 90% ของมูลค่าซื้อขายทั้งหมด